Jaak Mosin

Jaak Mosin (sündinud Tartus 19. märtsil 1940) on Eesti sõjaväelane ja Kaitseliidu taasasutaja.

Haridus
Jaak Mosin astus 1947. aastal Tartu 12. Mittetäielikku Keskkooli, mis oli viimaseid poistekoole Tartus (rahvakeeli Kuuse ülikool), kus omandas 10-klassilise hariduse.

Nooruspõlv
1959. aastal mõisteti ta Eesti NSVs süüdi väidetavalt ehitusmaterjalide (360 ahjutelliskivi) varguse eest. Karistust kandes veetis Jaak Mosin kümme aastat GULAGi vangilaagrites, kusjuures korduvate põgenemiskatsete organiseerimise eest neli aastat kindlusvanglas ja sealhulgas kaks aastat üksikkongis.

Töö ja teenistus
Nõukogude ajal töötas mitmes ettevõttes varustajana. 

1990. aastatel oli Jaak Mosin okupatsioonivastaste põrandaaluste relvaüksuste formeerimise ja Kaitseliidu taaselustamise algatajate hulgas. Jaak Mosin oli Kaitseliidu informatsiooniteenistuse ülem (hiljem moodustati teenistusest Kaitseliidu Peastaabi 2. osakond) ja propagandapealik. 

Mosin oli üks Kuperjanovi pataljoni taasformeerijatest ja Eesti vabatahtlike vanemohvitser Läänemaa Vabatahtlikus Jäägrikompaniis.

Hinnangud tegevusele ja isikule

Mõisteti süüdi Eesti Vabariigis sõjaväelasena sündmuste eest mis toimusid Paldiskis Pullapää kriisi ajal. 

Väidetavalt juhtis mitut sõjaväelist riigipöördekatset, sealhulgas Kuperjanovlaste marssi Tallinna peale (1992) ja õhutas Läänemaa Vabatahtlike Jäägerkompanii sõjaväelisele mässule olles üks Pullapää kriisi väidetavatest põhjustajatest, mille eest mõisteti süüdi. 

Varjas end ligemale kaks aastat põranda all, sealhulgas Rootsis. Pärast Mart Siimanni valitsuse võimuletulekut andis Mosin end võimude kätte pärast kokkulepet Mosina advokaatidega, et teda ei mõisteta süüdi. Siiski mõisteti Mosin süüdi tingimisi karistusega. Hiljem ei ole Eesti Vabariik kunagi tunnistanud Mosina eksiilvalitsuse antud majori sõjaväelist auastet.

Intervjuus Rahva Hääle ajakirjanikule Kärt Anveltile (ilmunud 12. oktoobril 1994) ütles Jaak Mosin: 

"Tolleaegsed poliitikud väitsid, et Eesti on järjepidev riik, mis on rajatud 24. veebruaril 1918. aastal. Samad mehed nõudsid aga ka seda, et sõjavägi ja Eesti esimene üksus – Kuperjanovi pataljon – annaks truudusevande ENSV Ülemnõukogu Presiidiumile. Sealt tekkisidki lahkarvamused. Sõjavägi ja allohvitseride koosseis keeldusid peaaegu nagu üks mees truudusevandest. Keeldumine oli sõnastatud nii, et enne toimugu valimised ja moodustatagu valitsus – alles siis me vannume truudust.

Siis tulid kohale polkovnikud Luks, Värk ja Raemets ning ähvardasid vanas KGB stiilis. Johannes Kert põgenes pataljonist 1992. aasta juunis. Pataljon oli kaks päeva isoleeritud. Eesti avalikkus ei teadnud tegelikust olukorrast midagi. Ermus ütles kaadrisõjaväelasena, et me ei pea nendel positsioonidel vastu viit minutitki. Kuid tegelikult tol ajal ei olnud Eestis jõudu, millega meid rünnata. Saime informatsiooni, et meid rünnatakse Pihkva dessantdiviisi üksustega. Ühesõnaga, et tagada isikkoosseisule julgeolek, pidime pataljoni sealt välja tooma. Viisime pataljoni Otepääle, sealt manöövrite ettekäändel Tartu alla. Manöövrid registreerisime peastaabis. Sedasama asja nimetataksegi sõjaväeliseks riigipöördeks."

Isiklikku
Jaak Mosin on sündinud Tartus. Nahaparkijast isa Eduard Mosin keeldus kommunistidega igasugusest koostööst – oli vangistatud kolm korda GULAGi vangilaagrites (suri 1958. aastal kopsukiiritushaigusse Sillamäe uraanirikastustehases vangina töötades). Ema Linda Mosin oli õmbleja, pani aluse Sangari õmblusvabrikule. 

Jaak Mosin lahkus Eestist 2009. aastal ja asus elama Tenerife saarele. 

Teadaolevalt on ta viie tütre isa.

Ühiskondlik tegevus
 Eesti Rahva Jäägerpartei juhatuse liige 
 Eesti Iseseisvuspartei juhatuse esimees
 2018. aastal valiti ta Eesti Rahva Seltsi reformimisel juhtkonda 
 2020. aastal Põliseestlaste Rahvaerakonna (PERE) asutaja ja asutajate koja liige

Tunnustus
Eesti Vabariigi Valitsuse eksiilis on andnud Jaak Mosinale maaväe leitnandi, kapteni ja majori sõjaväelise auastme.

Kirjandus
Kirjutanud ajaloolisi teoseid, mis räägivad jäägrite tegemistest ja suurematest korruptsioonijuhtumitest taasiseseisvunud Eestis: 
 2016 "Läänemaa Vabatahtlike Jäägerkompanii", Tiit Merenäkk ja Jaak Mosin
 2018 "Läänemaa Vabatahtlike Jäägerkompanii 25", Tiit Merenäkk ja Jaak Mosin

Viited